作者：曾觌
词牌/韵律：倾杯乐

paragraphs: 锦帐寒添，画檐雀噪，冻云布野。
望空际、瑶峰微吐，琼花初绽，江山如画。
裁冰剪水装鸳瓦。
杳旗亭路，依稀管弦台榭。
倚小楼佳兴，一行珠帘不下。
随缕板、歌声闲暇。
傍翠袖云鬟、怜艳冶。
似佯醉、不奈娇羞，浓欢旋学风雅。
相暝色、双鸾舞罢。
红兽暖、春生金斝。
但殢饮，香雾卷、壶天不夜。